༣༨༧༽༄། ། འཁྲུལ་པ་འཐད་པའི་སྦྱོར་བ་རྒྱུ་ལམ་འབྲས་བུ་ཞེས་པ། ། »» ཆོས་ཀུན་གདོད་ནས་མ་སྐྱེས་སྤྲོས་དང་བྲལ། ། རང་བྱུང་ལྷུན་གྲུབ་འགྱུར་བ་མེད་པའི་སྐུ། ། སྐྱོན་དག་ཡོན་ཏན་མ་ལུས་ཐམས་ཅད་རྫོགས། ། མཉམ་མེད་བླ་མ་དམ་པའི་ཞབས་ལ་འདུད། ། འཁོར་འདས་ཆོས་འདི་ཐམས་ཅད་ཀུན། ། མ་ལུས་རང་གི་སེམས་ཡིན་ཏེ། ། སེམས་ཉིད་འགྱུར་མེད་ཆོས་ཀྱི་སྐུ། ། རྒྱུ་གཅིག་ལམ་གཅིག་འབྲས་བུ་གཅིག། ཐ་དད་འཛིན་པས་འཁོར་བར་འཁྲུལ། ། འཛིན་པས་འཁྲུལ་བའི་འཁྲུལ་ལུགས་ནི། ། རང་གི་རིག་པ་འདི་ཉིད་ལ། ། འདི་དང་འདི་ཞེས་སོ་སོར་བཟུང་། ། ང་བདག་ཡོད་ན་དགྲ་གཉེན་དུ། ། ཇི་ལྟར་འཛིན་པ་དེ་ལྟར་སྣང་། ། བདག་ཏུ་འཛིན་པ་གཞིར་བྱས་ནས། ། ང་ནི་མི་ཡིན་སྙམ་པ་ཡི། ། མིར་འཛིན་ཤེས་པ་དྲག་པོ་ཡིས། ། མི་ཉིད་དུ་ནི་ངེས་པ་འདི། ། ལྟ་བ་ཞེས་ནི་བྱ་བ་ཡིན། ། མི་ལས་གཞན་པ་གང་དུ་ཡང་། ། རང་ཉིད་མི་སེམས་མ་མཐོང་བ། ། བག་ཆགས་གོམས་པ་སྒོམ་པ་ཡིན། ། མི་ཆོས་བཅུ་དྲུག་ཇི་བཞིན་དུ། ། ལེགས་པར་སྤྱོད་པ་སྤྱོད་པ་ཡིན། ། ལྟ་སྒོམ་སྤྱོད་པ་འདི་གསུམ་གྱིས། ། མི་ཡི་སྐྱེ་གནས་ཐོབ་པར་འགྱུར། ། ཕྱི་དང་ནང་གི་ཡུལ་རྣམས་ལ། ། འདོད་ཆགས་དྲག་པོས་ཡི་དྭགས་དང་། ། ཞེ་སྡང་གཏི་མུག་བྱམས་པ་དང་། ། སྙིང་རྗེ་བསམ་གཏན་སྙོམས་འཇུག་དང་། ། འདི་ལྟར་ཡིན་ཞེས་ཐག་ཆོད་ཅིང་། ། ངེས་ཤེས་གཏིང་ནས་སྐྱེས་པ་ཡི། ། ལྟ་བ་ངེས་པ་དེ་ཉིད་ཀྱི། ། རོ་མྱོང་གོམས་པའི་བག་ཆགས་ཀྱི། ། སྒོམ་པ་ཉིད་དུ་གནས་པ་ཡིན། ། དེ་དང་མཐུན་པར་སྤྱོད་པ་ནི། ། སྤྱོད་པ་ཞེས་ནི་བྱ་བ་ཡིན། ། ལྟ་བ་སྒོམ་པ་སྤྱོད་པ་དེས། ། སྒྲུབ་པའི་འབྲས་བུ་གང་ཡིན་པ། ། འབྲས་བུ་སོ་སོར་འགྲུབ་འགྱུར་ཏེ། ། རྒྱུ་འབྲས་གཞན་དུ་འགྱུར་བ་མིན། ། ལྟ་སྒོམ་སྤྱོད་འབྲས་དེ་དག་ནི། ། རིམ་གྱིས་སྐྱེ་བར་དགོངས་ནས་ནི། ། རྒྱུ་ལམ་འབྲས་བུ་ཞེས་ཀྱང་གསུང་། ། རྟེན་འབྲེལ་ཚོགས་པས་བྱུང་བ་ན། ། རྟེན་འབྲེལ་ཞེས་ཀྱང་བྱ་བ་ཡིན། ། ཞིང་དང་བསམ་པ་དངོས་པོ་གསུམ། ། འཇིག་རྟེན་རྒྱུ་འབྲས་དེ་དག་ནི། ། འཁོར་གསུམ་ཞེས་ཀྱང་བྱ་བ་ཡིན། ། འུབས་ཀྱིས་ཧྲིལ་གྱིས་དྲིལ་ལགས་ན། ། འཁོར་གསུམ་ཡོངས་སུ་དག་པ་ནི། ། ཞིང་དང་བསམ་པ་དངོས་པོ་གསུམ། ། དམིགས་པ་མེད་པ་ཉིད་ཡིན་ཞེས། ། སྟོན་པ་ཤཱཀྱ་སེང་གེས་གསུངས། ། འཁོར་བའི་སྡུག་བསྔལ་རྒྱ་མཚོ་ལས། ། ཤེས་ནས་ལྡོག་པར་བྱེད་པ་འོ། ། བྱང་ཆུབ་སེམས་དཔའ་རྣམས་ཀྱིས་ཀྱང་། ། གནས་ལུགས་ཚུལ་ལུགས་ཇི་བཞིན་དུ། ། ཉམས་སུ་བླངས་པར་གྱུར་པ་ཡིས། ། གནས་ལུགས་འདུག་ལུགས་ཇི་བཞིན་ལ། ། འཁྲུལ་པ་མཐའ་དག་དག་གྱུར་ལ། ། འབྲས་བུ་ཆོས་སྐུ་བདེ་ཆེན་མ་ལགས་སམ། ། སྤྱིར་ཚད་ལྡན་བླ་མ་དམ་པ་ལ། ། གུས་ལྡན་གྱི་སློབ་མ་དམ་པ་དེས། ། མོས་གུས་གཅིག་ཚད་དུ་སྐྱོལ་ལགས་ན། ། གཉིས་འཛིན་དང་ཉོན་མོངས་རྣམ་རྟོག་རྣམས། ། མཐར་ཐུག་གི་འབྲས་བུ་ཆོས་སྐུ་དེ། ། དུས་སྐད་ཅིག་གཅིག་ལས་འགྱུར་བ་དེ། ། མི་ཁ་ཅིག་གི་བློ་ལ་མ་བདེ་ཡང་། ། ཁོ་མོས་གུས་ཅན་ལ་བདེ་ནས་མཆི། ། ལར་ཆགས་སྡང་ཁོ་རེ་ཆུང་བ་ཞིག། སེམས་ཞེ་སྡང་དྲག་པོས་རྦད་ཙ་ན། ། མི་གཞན་ལ་གནོད་དུ་རེ་བ་ཡིས། ། རང་གིས་རང་ཉིད་གསོད་པ་དེ། ། མི་གཞན་ལ་འཐད་པར་མི་འདུག་སྟེ། ། ཁོ་རང་གི་བློ་ངོར་འཐད་པ་ཡིན། ། ནང་སེམས་ཅན་ལ་ཆགས་པའི་གང་ཟག་ཀུན། ། གཅིན་དང་ཕྱི་ས་ཀླད་པ་དང་། ། མི་གཙང་རུལ་བསུངས་ཀྱི་རྐྱལ་པ་ལ། ། རིན་སྨར་པོ་མང་པོས་ཉོས་ནས་ཀྱང་། ། ཡུལ་དེ་དང་བྲལ་ན་མྱ་ངན་སྐྱེ། ། བསམ་ཤེས་ཀྱི་མི་ལ་མི་འཐད་ཀྱང་། ། ཁོ་རང་གི་བློ་ངོར་ཤིན་ཏུ་འཐད། ། ཡང་ལས་འཕྲོ་ཅན་གྱི་གང་ཟག་ལ། ། རིན་ཆེན་དབང་གི་རྟེན་འབྲེལ་གྱིས། ། བསྐྱེད་རིམ་གོམས་པར་གྱུར་པ་ལས། ། ཕྱི་སྣོད་ཀུན་ལྷ་ཡི་གཞལ་ཡས་ཁང་། ། སྣོད་བཅུད་ཀུན་ལྷ་དང་ལྷ་མོར་སྣང་། ། གྲགས་ཚད་ཀུན་སྔགས་སུ་ཐོས་པ་དང་། ། དུས་གསུམ་གྱི་སངས་རྒྱས་ཐམས་ཅད་ཀྱིས། ། བྱིན་གྱིས་བརླབས་ནས་ཀྱང་སྐྱེ་མེད་སྟོན། ། གདོད་ནས་སངས་རྒྱས་ཀྱི་ངེས་ཤེས་སྐྱེ། ། སུས་ཀྱང་བྱས་པ་མེད་པར་གོ། ། ལམ་དམན་ལ་ཞུགས་པའི་གང་ཟག་ལ། ། ཡི་འཐད་ཅེས་བྱ་བ་དཀའ་ལགས་ཏེ། ། ཁྱེད་དང་འཐད་པ་བསྡུར་བའང་མིན། ། རྡོ་རྗེ་འཆང་གིས་གསུངས་པའང་ཡིན། ། གྲུབ་ཐོབ་བརྒྱུད་པའི་གདམས་ངག་ཀྱང་ཡིན། ། ཡང་དད་པ་ཅན་གྱི་གང་ཟག་ལ། ། སྤོང་པའི་བསམ་པ་གཞིར་བཞག་ནས། ། ཕ་མ་ཉེ་དུ་གཉེན་འབྲེལ་དང་། ། བདེ་དང་སྐྱིད་པ་ཀུན་སྤངས་ནས། ། སྦྱངས་པའི་ཡོན་ཏན་བཅུ་གཉིས་ཀྱིས། ། བརྟུལ་ཞུགས་དཀའ་ཐུབ་དྲག་པོ་ཡིས། ། བྱང་ཆུབ་རྣམ་གསུམ་བསྒྲུབ་པ་ཡིས། ། འཆིང་བས་བཅིངས་པའི་གང་ཟག་ལ། ། ཧ་ཅང་འཐད་པ་དཀའ་ན་ཡང་། ། ཁོ་རང་གི་བློ་ངོར་འཐད་པ་ཡིན། ། གསང་སྔགས་རྡོ་རྗེ་ཐེག་པ་ཡིས། ། རྒྱུ་ལམ་འབྲས་བུ་ཐམས་ཅད་དུ། ། བདེ་བས་བདེ་ཆེན་བསྒྲུབ་པ་དང་། ། ཉོན་མོངས་ལམ་དུ་འཁྱེར་བ་ཡང་། ། དཀའ་ཐུབ་མཆོག་ཏུ་འཛིན་པ་ཡིས། ། མངོན་ཤེས་ཅན་ལ་མི་འཐད་ཀྱང་། ། ཨིནྡྲ་བོ་དྷི་ལ་སོགས་པ། ། གསང་སྔགས་ཀྱི་རྣལ་འབྱོར་རྣམས་ལ་འཐད། ། ཆོས་ཀུན་གདོད་ནས་མ་སྐྱེས་ཤིང་། ། སྤྲོས་པའི་མཐའ་དང་བྲལ་བ་ལ། ། འདི་ཡིན་གྱི་གྲུབ་མཐའ་སྣ་ཚོགས་སུ། ། ཁམས་གསུམ་འཁོར་བའི་སེམས་ཅན་རྣམས། ། འཛིན་པའི་མཐའ་ལ་འཆེལ་««ཞེན་པ་»»བ་དེ། ། ཁྱེད་རྟོགས་ལྡན་རྣམས་ལ་མི་འཐད་དེ། ། ཚུ་རོལ་མཐོང་བ་རྣམས་ལ་འཐད། ། སྤྱིར་ཕྱོགས་འཛིན་གྱི་འཐད་པ་ཐམས་ཅད་ཀྱིས། ། འཛིན་པ་མེད་པའི་ཚུལ་ལུགས་འདི། ། རྟོགས་ཤིང་མྱོང་བར་དཀའ་བས་ན། ། ཚད་ལྡན་གྱི་བླ་མ་དམ་པ་ལ། ། མོས་གུས་སྐྱེད་ལ་རང་སེམས་བསྒོམ། ། གཞན་ལ་བཟླས་པ་མ་ལགས་ཏེ། ། རང་སེམས་འཁྲུལ་པས་བསྐུལ་བ་བས། ། འཁྲུལ་བ་འཐད་པའི་སྦྱོར་བ་ཞེས་བྱ་བ་རྫོགས་སོ། ། ། །««